Diari Oficial de la Generalitat Valenciana


Sumari del DOGV 7053, del 25-06-2013 (2013/6637)

RESOLUCIÓ de 10 juny de 2013, de la Direcció General de Formació Professional i Ensenyances de Règim Especial, per la qual es convoquen les proves d'accés de caràcter específic i es determinen el calendari i el procediment per a l'admissió i la matriculació per a cursar les ensenyances esportives de grau mitjà de Futbol i de Futbol Sala en el Centre Integrat de Formació Professional Complex Educatiu de Cheste, durant el curs acadèmic 2013-2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7053

Data del DOGV
:   25-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6637


Data del document
:   10-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 10 juny de 2013, de la Direcció General de Formació Professional i Ensenyances de Règim Especial, per la qual es convoquen les proves d'accés de caràcter específic i es determinen el calendari i el procediment per a l'admissió i la matriculació per a cursar les ensenyances esportives de grau mitjà de Futbol i de Futbol Sala en el Centre Integrat de Formació Professional Complex Educatiu de Cheste, durant el curs acadèmic 2013-2014. [2013/6637]  
La Llei Orgànica 2/2006, de 3 de maig, d'Educació, integra les ensenyances esportives dins de l'oferta del sistema educatiu actual, els dóna la consideració d'ensenyances de règim especial i en regula els aspectes fonamentals mitjançant el capítol VIII del títol I.  
El Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, reconeix i impulsa les ensenyances esportives que apareixen configurades, per primera vegada, amb el mateix tractament que les altres ensenyances del sistema educatiu, i el Decret 132/2012, de 31 d'agost, del Consell, regula les ensenyances esportives de règim especial a la Comunitat Valenciana.  
Per mitjà del Reial Decret 320/2000, de 3 de març, s'establixen els títols de Tècnic Esportiu i Tècnic Esportiu Superior en les especialitats de Futbol i Futbol Sala, s'aproven les corresponents ensenyances mínimes i es regulen les proves i els requisits d'accés a estes ensenyances, i per l'Orde ECD/2023/2002, de 30 de juliol (BOE 08.08.2002), s'establixen, per a l'àmbit territorial de competència del Ministeri d'Educació, els currículums i les proves i els requisits d'accés corresponents als títols de Tècnic Esportiu i de Tècnic Esportiu Superior de les especialitats de Futbol i Futbol Sala, que seran d'aplicació supletòria a la nostra Comunitat.  
Per tot això, i en virtut de les facultats que em conferix el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
Primer  
Establir les bases de la convocatòria, corresponent a l'any 2013, de les proves de caràcter específic per a l'accés al cicle inicial de grau mitjà de les ensenyances esportives de Futbol i Futbol Sala, que figuren en l'annex I d'esta resolució.  
  
Segon  
Aprovar el calendari i el procediment, que figura en l'annex II, per a l'admissió de sol·licituds i matriculació per a cursar les mencionades ensenyances esportives de grau mitjà de Futbol i de Futbol Sala en el Centre Integrat de Formació Professional Complex Educatiu de Cheste, durant el curs 2013-2014.  
De conformitat amb el que disposen els articles 107, 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú, i l'article 68 de la Llei 5/1983, del Consell, contra este acte, que no esgota la via administrativa, es podrà interposar un recurs d'alçada davant del secretari autonòmic d'Educació en el termini d'un mes a comptar de l'endemà de la publicació.  
  
  
València, 10 de juny de 2013.- El director general de Formació Professional i Ensenyances de Règim Especial: Gonzalo Alabau Zabal.  
  
  
ANNEX I  
Bases de la convocatòria  
  
Estes bases regiran la convocatòria de les proves de caràcter específic per a l'accés al cicle inicial de grau mitjà de les ensenyances esportives de Futbol i Futbol Sala, corresponent a l'any 2013.  
  
Base 1. Terminis d'inscripció i realització de les proves  
1.1. Període d'inscripció: del 8 al 16 de juliol de 2013, ambdós inclosos, i del 2 al 6 de setembre de 2013, ambdós inclosos.  
1.2. Publicació de la llista provisional d'admesos: 10 de setembre de 2013, en els taulers d'informació del Centre Integrat de Formació Professional Complex Educatiu de Cheste, de la conselleria competent en matèria esportiva i de les tres direccions territorials d'Educació, Cultura i Esport (Alacant, Castelló i València).  
1.3. Termini de reclamació a la llista provisional: de l'11 al 17 de setembre de 2013, ambdós inclosos.  
1.4. Publicació de la llista definitiva d'admesos: 18 de setembre de 2013, en els taulers d'informació del Centre Integrat de Formació Professional Complex Educatiu de Cheste, de la conselleria competent en matèria esportiva i de les tres direccions territorials d'Educació, Cultura i Esport (Alacant, Castelló i València).  
1.5. Data d'inici de la prova: dissabte, 21 de setembre de 2013, a les huit i trenta hores.  
1.6. Lloc de realització de la prova: Centre Integrat de Formació Professional Complex Educatiu de Cheste (carretera València-Madrid, s/n Cheste).  
  
Base 2. Sol·licituds  
Per a la formalització de les sol·licituds d'inscripció, s'entregarà en el Centre Integrat de Formació Professional Complex Educatiu de Cheste (carretera de Madrid, s/n, Cheste), el model corresponent que s'adjunta com a annex I-A, degudament emplenat, acompanyat d'una fotocòpia compulsada del document nacional d'identitat, una fotocòpia compulsada del requisit acadèmic i un certificat mèdic oficial, redactat en l'imprés editat pel Consell General del Col·legi Oficial de Metges, recent (màxim, dos mesos) i en el qual conste: no patir cap malaltia infectocontagiosa; estar vacunat contra el tètans, i disposar de les condicions psicofísiques necessàries per a la realització de les proves físiques, establides per a l'accés a les titulacions de Tècnic Esportiu en la modalitat corresponent.   
  
La persona sol·licitant abonarà les taxes i els preus públics establits en la legislació vigent, per a la qual cosa utilitzarà el model 046, disponible en la pàgina web de la Conselleria d'Educació, Cultura i Esport i en la web del Centre Integrat de Formació Professional Complex Educatiu de Cheste.  
  
Base 3. Prova d'accés adaptada a les persones que acrediten situació de discapacitat  
De conformitat amb la disposició addicional tercera del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, i amb l'article 28 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, la conselleria competent en matèria d'educació articularà el mecanisme necessari, amb la inclusió d'assessors experts o petició d'informes, perquè el tribunal de les proves d'accés de caràcter específic puga valorar si el grau de discapacitat i les limitacions que comporta possibiliten cursar amb aprofitament les ensenyances, aconseguir les competències corresponents al cicle que es tracte i exercir la professió.  
  
En este sentit, les persones amb discapacitat hauran d'adjuntar el corresponent certificat del dictamen del reconeixement del grau de minusvalidesa emés pels centres de valoració i orientació de discapacitats adscrits a la conselleria competent en matèria de benestar social, perquè el tribunal designat valore si eixe grau de minusvalidesa els permetrà cursar amb aprofitament les ensenyances en les especialitats de futbol sala.   
El tribunal adaptarà, si és el cas, els requisits i les proves d'accés de caràcter específic que hagen de superar els aspirants, que, en tot cas, hauran de respectar els punts essencials dels objectius fixats en esta resolució.  
  
Base 4. Exempció   
Estan exempts de la prova específica d'accés a estes ensenyances les persones que acrediten les condicions que establix la disposició transitòria segona, punt dos, del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, i l'article 21 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana.  
Base 5. Tribunal  
5.1. Les proves de caràcter específic seran organitzades, controlades i avaluades per un tribunal que serà proposat pel director territorial d'Educació, Cultura i Esport de València. La Direcció General de Formació Professional i Ensenyances de Règim Especial comunicarà al Servici Central d'Inspecció el nom de l'inspector designat per a presidir les proves.  
5.2. El tribunal estarà compost per un president i per quatre vocals (avaluadors). Estos últims seran preferentment membres de l'equip educatiu que impartirà els mòduls d'ensenyança esportiva per a la qual es realitza la prova específica. La presidència serà exercida per un inspector o inspectora d'Educació i la secretaria l'ocuparà el vocal de menor edat. A proposta de la presidència, podran incorporar-se al tribunal els assessors que es consideren necessaris en funció de les ensenyances a què desitja accedir i del nombre de persones preinscrites.   
5.3. La funció de la presidència del tribunal és garantir que el desenrotllament de les proves d'accés es realitze d'acord amb el que establix este annex.  
5.4. El secretari tindrà com a funció redactar l'acta del desenrotllament de les proves i certificar que esta s'até al que establix este annex. També realitzarà les funcions del president en absència d'este.  
  
5.5. La realització de les proves per les persones aspirants serà valorada pels vocals (avaluadors) del tribunal, de forma privada i independent i seguint els criteris establits per a cada cas.  
5.6 Les persones que actuen com a vocals en les proves d'accés hauran d'estar en possessió de la titulació següent:  
  
Proves d'accés Titulació dels avaluadors  
Proves d'accés a les ensenyances de tècnics esportius en futbol Tècnic Esportiu Superior en Futbol  
Proves d'accés a les ensenyances de tècnics esportius en futbol sala Tècnic Esportiu Superior en Futbol Sala  
  
  
5.7. En la primera part de les proves també podran exercir la funció d'avaluadors els membres del tribunal que acrediten el títol de Llicenciat en Ciències de l'Activitat Física i de l'Esport, o qualsevol altra que haja sigut declarada equivalent o homologada amb esta.   
5.8. La seu del tribunal estarà en les dependències del Centre Integrat de Formació Professional Complex Educatiu de Cheste.  
5.9. Els membres del tribunal estaran subjectes a les causes d'abstenció i recusació que indiquen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Base 6. Realització de les proves  
6.1. Tots els aspirants hauran d'acreditar la seua personalitat amb el document nacional d'identitat o amb un altre document oficial identificatiu.  
6.2. Durant la realització de les proves, els membres del tribunal vetlaran perquè totes les persones participants complisquen degudament les condicions assenyalades per al recorregut, i podran desqualificar els participants que cometen alguna irregularitat amb intenció d'engany, i, per tant, no deixar-los concloure la prova.  
6.3. Les persones aspirants tindran una sola oportunitat per a efectuar cada exercici, i actuaran de forma individual, seguint l'orde de participació que establirà el tribunal.  
6.4. El tribunal publicarà el mateix dia de la prova, abans de ser realitzada i per a coneixement de les persones aspirants, els itineraris, els temps de referència i l'orde de participació.  
Primera part. Comuna per a les dos especialitats  
Objectiu: valoració de la condició física.  
Contingut:  
a) Velocitat de translació. Recórrer una distància de 50 metres, en terreny pla, de sòl ferm regular i de traçat recte, en un temps inferior a 8 segons els hòmens, i a 8,5 segons les dones.  
b) Resistència orgànica. Recórrer una distància de 2.000 metres en terreny llis, pla, de sòl ferm regular, en un temps inferior a 10 minuts els hòmens, i a 12 minuts les dones.  
c) Potència dels principals músculs extensors de les extremitats inferiors. Realitzar un salt vertical mínim de 45 cm els hòmens, i de 35 cm les dones.  
d) Flexibilitat global del tronc i de les extremitats inferiors. Descalç i amb els peus situats sobre un flexòmetre, cal flexionar el cos cap avant, sense impuls, i portar els braços simultàniament tan enrere com siga possible, passant-los entre les cames, per a aconseguir almenys 30 cm els hòmens i 35 cm les dones.  
e) Potència muscular general i les seues condicions d'aplicació en les palanques òssies. Dret i parat, llançar cap avant amb les dos mans un baló medicinal, per a arribar a una distància superior a 6 metres. El pes del baló medicinal serà de 5 kg per als hòmens i de 3 kg per a les dones.  
  
Avaluació. Es considerarà superada la primera part de la prova quan la persona aspirant l'haja completada totalment i en les condicions establides per a cada cas.   
Segona part. Específica per a l'accés a les ensenyances de futbol  
Objectiu: valorar les destreses específiques.   
Contingut. L'aspirant, utilitzant balons reglamentaris de l'especialitat, haurà de completar un circuit tècnic que es realitzarà en un camp de futbol de mides reglamentàries, i que inclourà, seguint el mateix orde, els exercicis que s'indiquen en este apartat. Els exercicis s'efectuaran o s'iniciaran, segons el cas, en el lloc que s'especifica en el gràfic (1):  
  
a) Una passada llarga.  
b) Conducció del baló amb el peu, en carrera en línia recta.  
c) Conducció del baló amb el peu, en carrera en zig-zag salvant quatre obstacles separats 2 m l'un de l'altre.  
d) Efectuar un tir a porta des de fora de l'àrea.  
e) Arreplegar el baló del fons de la porteria i realitzar una conducció elevada del baló (habilitat dinàmica) fins al vèrtex de l'àrea.  
f) Realitzar un tir de precisió a una porteria xicoteta (2 m x 1 m), situada sobre la línia de banda.  
g) Efectuar el control del baló que passa un company per a realitzar una paret (1-2), seguida d'una conducció del baló amb el peu, amb canvi de direcció.   
h) Impulsar el baló per a passar-lo per davall d'una tanca de 50 cm d'altura i saltar sobre esta. A continuació, i sense detindre's, impulsar amb el peu el baló per a passar-lo per damunt d'una altra tanca de 50 cm d'altura distanciada 5 m de l'anterior, i passar per davall d'esta.   
i) Tres llançaments a porta des de fora de l'àrea.   
Avaluació  
a) Cada avaluador haurà de valorar el conjunt dels exercicis d'1 a 10 punts.  
b) L'avaluació final d'esta segona part de les proves s'obtindrà fent la mitjana de les valoracions aportades pels avaluadors, i es considerarà superada quan la mitjana obtinguda siga igual o superior a 5 punts i el temps emprat no siga superior a 3 minuts.  
Segona part. Específica per a l'accés a les ensenyances de futbol sala  
Objectiu: valorar el nivell d'execució de les habilitats tècniques fonamentals del futbol sala.  
Contingut. L'aspirant, utilitzant balons reglamentaris de l'especialitat, haurà de completar un circuit tècnic que es realitzarà en un camp de futbol sala de mides reglamentàries, i que inclourà, seguint el mateix orde, els exercicis que s'indiquen en este apartat i que s'efectuaran o s'iniciaran, segons el cas, en el lloc que s'especifica en el gràfic (2):  
  
a) Una passada.  
b) Conducció del baló amb el peu, en carrera en línia recta.  
c) Conducció del baló amb el peu, en carrera en zig-zag salvant quatre obstacles separats 2 m l'un de l'altre.  
d) Efectuar un tir a porta des de fora de l'àrea.  
e) Arreplegar el baló del fons de la porteria i realitzar una conducció elevada del baló (habilitat dinàmica) fins fora de l'àrea.  
f) Realitzar un tir de precisió a una porteria xicoteta (2 m x 1 m), situada sobre la línia de banda.  
g) Efectuar el control del baló que passa un company per a realitzar una paret (1-2), seguida d'una conducció del baló amb el peu, amb canvi de direcció.   
h) Impulsar el baló per a passar-lo per davall d'una tanca de 50 cm d'altura i saltar sobre esta. A continuació, i sense detindre's, impulsar amb el peu el baló per a passar-lo per damunt d'una altra tanca de 50 cm d'altura distanciada 5 m de l'anterior, i passar per davall d'esta.   
i) Tres llançaments a porta des de fora de l'àrea.   
Avaluació  
a) Cada avaluador valorarà el conjunt dels exercicis d'1 a 10 punts.   
  
b) L'avaluació final d'esta segona part s'obtindrà fent la mitjana de les valoracions aportades pels avaluadors, i es considerarà superada quan la mitjana obtinguda siga igual o superior a 5 punts i el temps emprat no siga superior a 3 minuts.  
  
Base 7. Avaluació final  
7.1. En la prova de caràcter específic d'accés només es concedirà la qualificació d'apte o no apte. Per a aconseguir la qualificació d'apte, les persones aspirants hauran de superar les dos parts que la componen. La superació de la primera part de les proves exigirà, al seu torn, superar tots els exercicis que la conformen. La superació de la segona part de la prova exigirà haver superat l'exercici que la conforma.  
7.2. La superació de la prova de caràcter específic tindrà efectes en tot l'àmbit de l'Estat i tindrà una vigència de díhuit mesos comptats a partir de la data de terminació d'aquella.  
7.3. El tribunal estendrà el corresponent certificat acreditatiu segons l'annex I-B.  
  
Base 8. Procediment de reclamació  
8.1. Els resultats seran publicats el dia el dia 23 de setembre de 2013 en els taulers d'informació del Centre Integrat de Formació Professional Complex Educatiu de Cheste i en els de les tres direccions territorials d'Educació.  
8.2. Les persones aspirants podran presentar, sobre les qualificacions obtingudes, les reclamacions que consideren oportunes. Per a això hauran de seguir el procediment establit en l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga (DOCV 28.12.2011).  
8.3. La presidència del tribunal remetrà a la Direcció Territorial d'Educació de València un informe sobre les reclamacions presentades, així com del resultat d'estes i de les observacions que puguen ser rellevants per a futures actuacions.  
  
Base 9. Custòdia i arxivament de documents  
Les actes, segons el model de l'annex I-C, seran arxivades i custodiades pel Centre Integrat de Formació Professional Complex Educatiu de Cheste.  
  
  
ANNEX II  
Calendari i procediment per a l'admissió de sol·licituds i   
matriculació per a cursar, en el Centre Integrat de Formació Professional Complex Educatiu de Cheste, les ensenyances de grau mitjà de Futbol o de Futbol Sala  
  
1. Termini de sol·licitud d'admissió  
El període de sol·licitud d'admissió serà únic per a tot l'alumnat, i esta es formalitzarà entre els dies 25 i 27 de setembre de 2013.  
  
2. Documentació  
2.1. Per a cursar les ensenyances del cicle final del títol de grau mitjà de Futbol o del títol de grau mitjà de Futbol Sala, les persones sol·licitants presentaran en el Centre Integrat de Formació Professional Complex Educatiu de Cheste la sol·licitud que figura com a annex II-A d'esta resolució, junt amb:  
- Fotocòpia compulsada del DNI/NIE.  
- Dos fotografies tipus carnet.   
- Fotocòpia compulsada del títol de Graduat en Educació Secundària o equivalent acadèmic, o certificat d'haver superat la prova de maduresa substitutiva per a les ensenyances esportives de règim especial.  
  
- Certificat acadèmic de superació del corresponent primer nivell.  
  
- Certificat de superació de la prova específica d'accés al primer nivell, o de l'exempció.  
2.2. Per a cursar les ensenyances del cicle inicial, del títol de grau mitjà de Futbol o del títol de grau mitjà de Futbol Sala, les persones sol·licitants presentaran en el Centre Integrat de Formació Professional Complex Educatiu de Cheste la sol·licitud que figura com a annex II-B d'esta resolució, junt amb:  
- Fotocòpia compulsada del DNI/NIE.  
- Dos fotografies tipus carnet.  
- Fotocòpia compulsada del títol de Graduat en Educació Secundària o equivalent acadèmic, o certificat d'haver superat la prova d'accés substitutiva per a les ensenyances esportives de règim especial.   
- Certificat de superació de la prova específica d'accés al primer nivell, o de l'exempció.  
  
3. Criteris d'admissió  
En cas que el nombre de les sol·licituds d'admissió siga superior al nombre de places oferides, s'aplicarà en primer lloc el criteri que especifica l'article 30 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, a saber: l'expedient acadèmic de les persones aspirants en l'Educació Secundària Obligatòria, i, a continuació, es tindran en compte els criteris següents:  
3.1. Les persones sol·licitants que hagen superat la prova de caràcter específic d'accés en la convocatòria regulada en l'annex I d'esta resolució, ordenades per la qualificació obtinguda en la segona part de la prova.  
3.2. A continuació, les persones sol·licitants que hagen superat la prova de caràcter específic d'accés, amb validesa vigent, en convocatòries realitzades anteriorment a la Comunitat Valenciana.  
3.3 Finalment, les persones sol·licitants que hagen superat la corresponent prova de caràcter específic d'accés, amb validesa vigent.  
En cas d'empat, es realitzarà l'ordenació alfabètica pel primer cognom de les persones sol·licitants, per a la qual cosa s'efectuarà un sorteig públic de dos lletres.  
  
4. Òrgan competent  
4.1. El Consell Escolar del Centre Integrat de Formació Professional Complex Educatiu de Cheste és l'òrgan competent per a decidir l'admissió de les persones sol·licitants, i podrà demanar-los la documentació que considere necessària per a la justificació de les situacions i les circumstàncies al·legades.  
4.2. Quant al procés d'admissió, el Consell Escolar haurà de:  
a) Fer públiques, en el tauler d'informació del Centre Integrat de Formació Professional Complex Educatiu de Cheste, i remetre a la conselleria competent en matèria esportiva i a les direccions territorials d'Educació, perquè les exposen en els seus taulers d'informació, les llistes de les persones sol·licitants admeses i no admeses a cursar les ensenyances de cicle final, del títol de grau mitjà de Futbol i del de títol de grau mitjà de Futbol Sala, classificades i ordenades en funció dels criteris d'admissió establits en esta resolució, i les llistes de les persones sol·licitants admeses i no admeses a cursar les ensenyances cicle inicial, del títol de grau mitjà de Futbol i del de títol de grau mitjà de Futbol Sala, classificades i ordenades en funció dels criteris d'admissió establits en esta resolució, el dia 27 de setembre de 2013.  
  
Les llistes tindran caràcter provisional i podran ser objecte de reclamació davant del Consell Escolar mateix en el termini de tres dies hàbils des que van ser publicades. Una vegada transcorregut este termini, les llistes definitives seran exposades en els mateixos taulers en què s'han exposat les llistes provisionals, en el termini màxim de 48 hores.  
b) Resoldre les reclamacions presentades.  
  
5. Reserva de places  
El Centre Integrat de Formació Professional Complex Educatiu de Cheste reservarà el percentatge de les places que s'oferisquen de cada cicle i modalitat d'ensenyança esportiva, per a les persones que reunisquen els requisits d'accés i acrediten alguna de les característiques a què fa referència l'article 30.3 del Decret 132/2012.  
  
6. Matriculació  
6.1. El període de matriculació serà únic per a tot l'alumnat, i esta es formalitzarà entre els dies 30 setembre i 4 d'octubre de 2013, ambdós inclosos.  
6.2. Si, una vegada finalitzat el període de matrícula establit en el punt anterior, no s'ha formalitzat esta, decaurà el dret a la plaça obtinguda.  
6.3. En el moment de la matriculació, la persona sol·licitant abonarà les taxes i els preus públics establits en la legislació vigent.